钦定古今图书集成/理学汇编/学行典/第021卷 > 皇极经世心易发微二 > 《三要元机》
## 钦定古今图书集成/理学汇编/学行典/第021卷 > 皇极经世心易发微二 > 《三要元机》

三要者，耳目心也。元机者，灵妙而应验也。夫耳之于
听，目之于视，心之于思，三者为人一身之要，而万物
之理，不出于视听思之外。占决之际，寂然澄虑，静观
万物，而听其音之吉凶也。见其形之善恶，察其理之
祸福，皆可为占卜之验，如谷之应声，影之随形，灼然
可见也。其理出于《周易》，“仰观天文，俯察地理，远取诸
《物、近取诸身》”之法，是篇则出于先贤也。先师采世俗
之语为之例，用之者，鬼谷子、严君平、东方朔、诸葛孔
明、郭璞、管公明、李淳风、袁天罡、皇甫真人、麻衣仙、陈
希夷；继而得之者，邵康节、邵伯温、牛思悔、牛思继、高
处士、刘湛然、富寿子、泰然子。其年代闲传者不一，而
不及知其姓名者不与焉。

此言三要之原也

原夫天高地下，万物散殊，阴浊阳清，五气顺布，祸福
莫逃乎数，吉凶皆有其机。人为万物之灵，心乃一身
之主，目遇之而为形为色，耳听之而为声为音，三要
总之，而万物备矣。

此言盈天地之闲，惟人为万物之灵，而耳、目心三者，又为人身应万事万物之要也，故曰“三要。”

是以逢吉兆而终须有吉，见凶谶而不免乎凶。“物之
圆者事成，物之缺者事败。”此理显然，夫复何疑。

此言占卜之顷，逢吉则吉，逢凶见凶，谓之“刻应” 也。

是以云开见日，事必光辉，烟雾障空，终当暗昧。忽颠
风而飘荡，偶震雷以虚惊。日忽当而，宜近清光，雨乍
湿衣，可蒙恩泽。忽然云雾遮天，诸事失色，偶顷烟障
迷空，百事有阻。

此言“仰观天文” ，以验人事也。

占卜之顷，见重山为阻隔之险，重水为浸润之深，水
流而事通，土积而事滞，石乃坚心始得，沙为放手即
分，浪激主波涛之惊，坡崩防田土之忧，旱野之旁，心
力俱竭，枯木之下，形貌皆衰。

此言“俯察地理” ，以验人事也。

适逢人品之来，实为事体之应。故荣宦显官宜见乎
贵，富商巨贾可问乎财。儿童哭泣忧及子孙，吏卒喧
呼忌防官讼。二男二女重婚之义，一僧一道孤独之
端。男人笑语阳喜相扶，女子牵连阴私见累。匠人主
门庭改换，屠宰乃骨肉分离，猎者主得野外之财，渔
者主得水边之利，见孕妇则事萌于内，逢瞽者则虑
根于心。

此言“人品” 之应于事理也。

至于摇手而莫为，摇头而不肯，拭目而喷嚏者防哭，
搔首而弹垢者有忧。足动者有行。臂交者有失。屈指
者多阻节，嘘气者主悲愁。舌出掉者是非。背相靠者
闪赚。遇攘臂者争夺乃得；遇下膝者屈抑以求。

此言“近取诸身” 之应也。

若逢童子受业，有官职之端，主翁笞奴，防责罚之事。
讲经论史，事体徒闻于虚说，讴歌词曲，谋为转见于
悠扬。见赌博主斗争之财，遇题写主文书之事。遇携
物者得人提携。遇牵手者必有牵连。

此言人事之应也

若舟船在水凭其接引以行，车驾当涂，则知负载而
往。张弓持矢者必有荐引，有弓无矢者未可施为，有
箭无弓者亦难为用。执持刀剑须分快利之因，披甲
操戈，可断刚强之柄，抱丝者事体繁冗，扬旗者眼目
众多，妆花刻果终非结实之因，画影图形，皆为妆点
之类，经纬将成，可以问职，笔砚俱在可以求文，《偶倾》
盖事必顺，忽收伞主退权，忽临镜可赴召。持贵器有
非常之用，负大木有不小之才，遇升斗事宜度量向
前，逢尺剪必须裁度以用。见蹴踘则逢人踢拨，开锁
钥则遇事疏通，逢补器终是不坚，值磨镜再来光彩，
刓斧磨刚者逢锐得利，快刀砍木者利事伤财，裁衣
者破后还成，造炮者成后仍碎。奕碁者，取己之计，张
网者摸之以空，或持刀锯必有伤，或涤壶觞必有饮，
或挥彩扇者有相招之义，或污己衣者有谋害之人。

此言器物之应。即远取诸物之义也。

虽云草木之无情，亦于卜筮而有应，故芝兰为物之
瑞，松柏为寿之坚，遇椿桧而岁久年深，逢菰菌则朝
生暮死，卜病占产切忌逢之，枝叶飘零当萎卸，根荄
接续主牵连，值奇葩断是空花之貌，逢佳果终为结
实之因

此言草木之应也

至于飞走，亦有灾祥，乌鸦兆灾，灵鹊臻喜，鸿雁主朋
友之信，虺蛇防毒害之谋，鼠啮衣有小口之灾，鹊噪
檐有远行之事，犬战必招盗贼，鸡斗或致喧争，牵羊
者喜庆将临，骑马者出入皆利，猿猱攀木身心不定，
鲤鱼得水变化非凡，逢散马者疾病难安，架飞禽者
囚人未脱。

此言禽兽之应也

酒乃忘忧之物，药为去病之方，故酒樽忽倒，乐极生
悲，医药逢师，难中有救。藤萝之类堪倚势，虎豹之象
可施为，耕田锄地事进必翻，剖竹破竿事势必顺。春
花秋月虽无实而有景，夏绵冬葛，纵有用而背时。凉
扇当主弃捐，晴盖暂逢遮蔽，泡影电光虚幻难信，蛛
丝蚕茧，巧计乃成。

此言“杂见” 观物之应也。

若见物形，可知字体。石逢皮即破，人傍木为休。笠飘
水畔，泣字分明，火入林中，焚形显见。三女有奸情之
扰，三牛为奔走之忧，一木二火，荣耀之光，四水一鱼，
鳏寡之象，两犬相争者，忧囚狱，一斗入门者斗争，两
丝挂臬者乐事，一人立门，须防闪失，两人夹木，行人
必来。人继牛后，失字分明。

此言拆字之应也

复指多物以叶音义，如见鹿可以言禄，见蜂可以言
封，“见梨”必主分离，桃忧逃失，“见李”则公讼得理，逢棺
则问名得官，“鞋”则百事和谐，盒则诸事和合，难于详
细，在人变通。

此言“为物叶音” 之应也。

及乎在我之身，实为彼事之应。故我心忧兮，彼事亦
惨；我心乐兮，彼事亦佳。“我适闲”兮，彼当从容；我值“忙”
兮，彼当窘迫。

此即“自己之应，近取诸身” 之谓也。

欲究观人之道，须详系《易》之辞。将叛者，其词惭；中心
疑者，其词枝；吉人之词寡，躁人之词多；诬善之人，其
词游；失其守者，其词屈。

此言《易经》观人之道也。

复观动静，以定迟速。故“坐则事应迟，行则事应速，走
则愈速，卧则愈迟。”

此言一动一静之意。亦近取诸身也。

更观五行，再详八卦。卦吉而应吉，则终吉，卦凶而应
凶，则终凶。卦应一吉一凶，事理半凶半吉。明生死之
理，察动静之机，事事相关，物物相应。

此言“五行八卦及刻应动静” 之理也。

活法存乎方寸，元机在于师传。纵万象之纷纭，惟一
理之融贯。务要当机而发，须要临事而详。

此言“占卜之理，在人通变之妙也。”

嗟夫！方朔《射覆》，知事物于隐微；诸葛《马前》，定吉凶于
顷刻。皇甫端坐之妙，淳风《鸟觉》之占，虽所用之有殊，
诚此理之不异。

此言三要元机之妙处也。

可以契鬼神之妙，可以会蓍龟之灵。然人非三世莫
能造其元，心非七窍，不能悟其奥。故得其说者宜秘，
非其人勿传。轻泄天机，重遭阴谴，造之可以入圣，用
之可以通神，必是大根道器之人，凭缘得遇，岂小鄙
而闻戒乎，慎之。

此言“元机之妙，不可轻传妄授，宜秘之，以重斯文也。”

诗曰

有目谁人视不明，独于视后别虚真。若逢缺物终须
破，遇物圆时事有成。

有耳谁人不善听，惟吾听后复详真。倘无善语终成
恶，忽听哀声未免惊。

“有心谁人不会思，独我思兮决隐微。逢彼急忙终是
速，遇诸缓慢事迟疑。吉凶只在眼前决，祸福何劳占
后知。从此敢开天上口，尧夫非是泄天机。